**Comisiynydd yr Heddlu a Throseddu De Cymru**

**Cod Ymddygiad**

**Gweledigaeth y Tîm:** **Sicrhau mai De Cymru yw'r ardal fwyaf diogel i fyw ynddi, i weithio ynddi ac i ymweld â hi.**

**Cenhadaeth y Tîm:** **Hyrwyddo newid cadarnhaol a hirdymor er mwyn sicrhau bod plismona yn effeithiol a bod ein cymunedau yn ddiogel.**

**Gwerthoedd y Tîm:** **Arloesol, grymusol, tryloyw, atebol, teg a chefnogol.**

**Cyflwyniad:**

Mae'r Cod hwn yn gymwys i'r staff sy'n gweithio dan arweiniad a rheolaeth Prif Weithredwr Swyddfa Comisiynydd yr Heddlu a Throseddu De Cymru.

Mae'r Cod hwn yn rhan o delerau ac amodau cyflogaeth cyflogeion – ymdrinnir ag unrhyw achos o dorri'r telerau ac amodau hyn yn unol â'r gweithdrefnau disgyblu.

Nid yw'r Cod hwn yn gymwys i staff a gyflogir gan y Prif Gwnstabl neu staff dan ei arweiniad.

Dylid darllen y Cod hwn ar y cyd â Chod Moeseg y Coleg Plismona.

1. **Gonestrwydd ac Uniondeb**

Rhaid i aelodau'r tîm weithredu gyda gonestrwydd ac uniondeb bob amser. Drwy gydymffurfio â hyn, byddwn yn ennyn ymddiriedaeth y cyhoedd, cydweithwyr, rhanddeiliaid ac arweinwyr.

1. **Parch a Chwrteisi**

Bydd aelodau'r tîm yn cyflawni eu rolau mewn ffordd barchus a chwrtais, gan fod yn effeithlon, yn drwyadl ac yn broffesiynol bob amser. Sicrhau na ellid ystyried yn rhesymol bod ymddygiad ac iaith yn fygythiol, yn ormesol, yn aflonyddu, yn bwlio, yn erlid nac yn sarhaus.

1. **Cydraddoldeb ac Amrywiaeth**

Cyfrifoldeb personol pawb yw sicrhau eu bod yn dilyn ac yn hyrwyddo cydraddoldeb a chynhwysiant yn y gweithle ac yn eu gwaith gyda chymunedau. Ni ddylai cyflogeion wahaniaethu yn erbyn unrhyw unigolyn neu grŵp o bobl, ac ni ddylent aflonyddu nag erlid yn eu gwaith. Mae dyletswydd ar bawb i sicrhau bod amrywiaeth a gwahaniaeth yn cael eu gwerthfawrogi, a bod hynny'n amlwg.

1. **Stiwardiaeth a Buddiannau Personol**

Ni ddylai unigolion ddefnyddio eiddo, cerbydau na chyfleusterau eraill Comisiynydd yr Heddlu a Throseddu na'r Heddlu heb awdurdod i wneud hynny.

Ni ddylai aelodau'r tîm ganiatáu i'w buddiannau personol wrthdaro â buddiannau'r swyddfa na'r heddlu. Ni ddylid defnyddio safle nac awdurdod unigolyn i roi mantais neu anfantais i unrhyw broses neu unigolyn arall.

Mae'n ofynnol i aelodau'r tîm ofyn yn gyntaf am gymeradwyo unrhyw fuddiannau'n ffurfiol, megis cyflogaeth eilaidd, ar y lefel briodol yn unol â pholisi'r swyddfa a'u Contract Cyflogaeth, cyn cwblhau'r gwaith papur perthnasol er mwyn ei chofrestru. Dylid datgan a chofnodi'r holl roddion a buddion lletygarwch ar y Gofrestr Lletygarwch.

Mae cyfyngiadau gwleidyddol ar swyddi pob aelod o dîm y Comisiynydd, ac eithrio'r Dirprwy Gomisiynydd, oni nodir fel arall.

1. **Ymddygiad**

Mae aelodau'r tîm yn cynrychioli Comisiynydd yr Heddlu a Throseddu yn ystod oriau gwaith a thu hwnt. Felly, dylai ymddygiad y tîm adlewyrchu gwerthoedd a gweledigaeth y swyddfa.

Rhaid i bobl wybod sut i ddefnyddio'r cyfryngau cymdeithasol a darllen eu cynnwys. Sicrhau bob amser nad ydynt yn ymwneud ag unrhyw weithgarwch a allai danseilio gweledigaeth a gwerthoedd Comisiynydd yr Heddlu a Throseddu.

Er bod unigolion yn gyfrifol am reoli eu dyddiadur eu hunain, mae'n bwysig dechrau gweithio'n brydlon a bod yn dryloyw mewn perthynas â lleoliadau ac amseroedd gweithio. Dylai aelodau o'r tîm sicrhau eu bod wedi'u cyflwyno'n briodol ar gyfer y tasgau maent yn eu cyflawni.

1. **Apwyntiadau a Materion sy'n ymwneud â Chyflogaeth**

Ni ddylai unigolion gael eu cynnwys mewn apwyntiadau, na phenderfyniadau sy'n ymwneud â disgyblu, dyrchafu na graddio os ydynt yn perthyn i'r unigolyn hwnnw neu os oes ganddynt gydberthynas bersonol agos ag ef y tu allan i'r gwaith.

1. **Herio a Chwynion**

Mae dyletswydd ar bob aelod o'r tîm i herio ymddygiad anfoesol neu amhroffesiynol a dylai fod yn hyderus yn gwneud hynny, heb ystyried hynafedd neu radd, cyhyd â bod hyn yn cael ei wneud yn briodol.

Dylid cyflwyno unrhyw gŵyn fod gweithiwr wedi torri'r Cod Ymddygiad hwn, neu y tybir ei fod wedi torri'r Cod Ymddygiad hwn, i'r Prif Weithredwr (Swyddog Monitro) neu'r Arweinydd Strategol ar gyfer Ansawdd, Safonau a Chydymffurfiaeth (Dirprwy Swyddog Monitro). Dylid cyflwyno unrhyw gŵyn sy'n ymwneud â'r Prif Weithredwr i Gomisiynydd yr Heddlu a Throseddu.